የኢትዮጵያ የባቡር ፕሮጀክት የ1 ቢሊዮን ዶላር ገንዘብ ያስገኛል ተባለ
አዲስ አበባ፤ ነሐሴ 23/2005 (ዋኢማ) – ከበካይ ጋዝ ልቀት ነፃ የሆነ የባቡር ቴክኖሎጂ ጥቅም በማዋል ከዓለም አቀፉ ማህበረሰብ የ1 ቢሊዮን ዶላር ድጋፍ ለማግኘት እየሰራ መሆኑን የኢትዮጵያ ምድር ባቡር ኮርፖሬሽን አስታወቀ፡፡ኮርፖሬሽኑ ከእንግሊዙ የአየር ንብረት ስትራቴጂ ኢንስቲትዪት ጋር በመተባበር ድጋፉን ለማገኘት የሚያስችለውን ዕቅድ እያዘጋጀ መሆኑንም ገልጿል፡፡የኢትዮጵያ ምድር ባቡር ኮርፖሬሽን ምክትል ሥራ አስኪያጅ ኢንጅነር ዴቦ ቱንካ እንዳሉት ኢትዮጵያ የልማት ኮሪደሮችን በትራንስፖረት ለማገናኘት ስታቅድ ቀዳሚ ያደረገችው የባቡር መስመር ዝርጋታውን ነው፡፡ስራ ላይ የሚውለው ባቡር የሚንቀሳቀሰው በኤሌክትሪክ በመሆኑ ከአየር ንብረት በካይነት የጸዳ ነው፡፡በመሆኑም ዓለም አቀፉ ማህበረሰብ በተለይም በኢንዱስትሪ የበለጸጉት ሃገራት ለዚህ ተግባር ድጋፍ ሊያደርጉ ይገባል ብለዋል ሀላፊው፡፡ከኢትዮጵያ ምድር ባቡር ጋር የሚሰሩት የእንግሊዝ አየር ንብረት ስትራቴጂ ኢንስቲትዩት ተወካይ ኢንጅነር አድሪያን ኮርተሀስ ከዚህ በፊት በተመሳሳይ ፕሮጀክቶች ብራዚል፣ ቻይና፣ ህንድ እና ሌሎችም ሃገራት ክፍያ ማግኘታቸውን ገልጸዋል፡፡ኢንጅነሩ ኢትዮጵያም በዓየር ንብረት ላይ የወሰደችው መልካም ተግባር ከዓለም አቀፉ ማህበረሰብ አስፈላጊውን ክፍያ ማግኘት ይገባታልም ብለዋል፡፡ለዚህም ሲባል  ዓለም ዓቀፍ ስምምነቶችን መሰረት አድርገን በጋራ እየሰሩ እንደሆነም ኢንጅነር አድሪያን ኮርተሀስ ተናግረዋል፡፡ገንዘቡን ለማግኘት ዕቅዱን በዝርዝር ከማስቀመጥ ባሻገር በዓየር ንብረት ላይ የሚሰሩ ተቋማትን በኢትዮጵያ በመጋበዝ ጉባኤ ከተካሄደ በኋላ የቀረበው የገንዘብ ጥያቄ ምላሽ ያገኛል ተብሎ ይጠበቃል፡፡